P6_TA(2005)0058

Nepal

Europa-Parlamentets beslutning om Nepal

Europa-Parlamentet,

- der henviser til sine tidligere beslutninger om situationen i Nepal,

- der henviser til Den Europæiske Unions erklæring af 3. februar 2005 om kongens overtagelse af magten i Nepal,

- der henviser til forretningsordenens artikel 115, stk. 5,

A. der henviser til, at Nepals Kong Gyanendra den 1. februar 2005 på forfatningsstridig vis afsatte regeringen, overtog den direkte magt og erklærede landet i undtagelsestilstand,

B. der henviser til, at Nepal med et statskup blev sat under militærstyre, ved at vigtige dele af forfatningen til beskyttelse af de grundlæggende rettigheder og friheder blev sat ud af kraft, politiske ledere sat i husarrest, tusindvis af politiske aktivister og menneskerettighedsaktivister, journalister og fagforeningsledere blev fængslet, medierne fuldstændig censureret og alle kommunikationslinjer afbrudt,

C. der er bekymret over, at Nepal er blandt de fattigste lande i Asien, idet næsten 40 % af Nepals 23 millioner indbyggere lever under fattigdomsgrænsen, og at konflikten har haft ødelæggende virkninger for den allerede håbløst fattige befolkning i landdistrikterne,

D. der henviser til, at den nepalesiske regering i januar 2005 beordrede lukning af det tibetanske flygtningekontor (Tibetan Refugee Welfare Office — TRWO) i Kathmandu, der som partner for FN's Flygtningehøjkommissariat har ydet bistand til tibetanske flygtninge,

1. fordømmer kraftigt Kong Gyanendras magtovertagelse den 1. februar 2005 og den efterfølgende bølge af vilkårlige arrestationer, censur og almindelig undertrykkelse samt ophævelsen af de grundlæggende forfatningsmæssige rettigheder, herunder forsamlings- og ytringsfriheden, og af retten til information og privatlivets fred samt forbuddet mod vilkårlig anholdelse;

2. understreger, at alle forsøg på at finde en militær løsning kun vil forøge og forlænge det nepalesiske folks lidelser, og er fast overbevist om, at en forhandlingsløsning på et demokratisk grundlag er den eneste bæredygtige mulighed for at afslutte den nuværende konflikt; henstiller, at en neutral tredjepart som f.eks. FN eller EU's Højtstående Repræsentant, Javier Solana, inddrages i ledelsen af sådanne forhandlinger;

3. opfordrer Kong Gyanendra til at ophæve undtagelsestilstanden og sætte alle grundlæggende frihedsrettigheder i kraft igen og opfordrer derefter alle parter til at samarbejde om at genetablere det parlamentariske demokrati og indlede en proces til løsning af den væbnede konflikt;

4. glæder sig over løsladelsen af nogle politiske fanger, men er stadig dybt bekymret over, at andre politiske ledere, studenter og menneskerettighedsaktivister fortsat er tilbageholdt eller i husarrest efter kongens magtovertagelse;

5. understreger, at pressecensur og afbrydelse af kommunikationen med omverdenen hindrer offentlig kontrol med hærens optræden og udsætter nepaleserne for en større risiko for overgreb, og anmoder om, at medie- og kommunikationsfriheden genetableres fuldstændigt;

6. udtrykker dyb bekymring over det påståede store antal illegale drab, den omfattende tortur, straffrihed og andre menneskerettighedskrænkelser begået både af sikkerhedsstyrkerne og maoisterne, og appellerer til begge parter i konflikten om at underskrive menneskerettighedsaftaler som en første foranstaltning til at dæmme op for de overgreb, der skaber angst og frygt i befolkningen;

7. anmoder om, at al militær bistand indstilles;

8. opfordrer Rådet til at indføre "smarte sanktioner" mod den ledende elite i regering og militær, indtil demokratiet genindføres i Nepal;

9. opfordrer EU til at revidere sin bistand til Nepal og nøje undersøge, hvem der er den endelige modtager af bistanden til Nepal med henblik på at sikre, at bistanden opfylder sit vigtigste formål, nemlig at afhjælpe fattigdom, gøre noget ved årsagerne til konflikten i Nepal, og at finansiere konfliktløsningsprogrammer;

10. opfordrer indtrængende Rådet og Kommissionen til at støtte en resolution om Nepal på den 61. samling i FN's Menneskerettighedskommission og opfordrer Menneskerettighedskommissionen til på sit møde i Genève i marts 2005 at udpege en særlig rapportør til at overvåge menneskerettighedssituationen i Nepal;

11. opfordrer begge parter i konflikten til at acceptere udstationering af menneskerettighedsobservatører under den nationale menneskerettighedskommissions auspicier og anmoder EU og FN om at tilbyde teknisk og økonomisk bistand til dette formål;

12. opfordrer den nepalesiske regering til at give TRWO og Dalai Lamas repræsentationskontor i Kathmandu lov til at genoptage deres virksomhed og udtrykker bekymring for, at lukningen af disse kontorer kan fortolkes som en studehandel med Kina om undtagelsestilstanden;

13. pålægger sin formand at sende denne beslutning til Rådet, Kommissionen, Kong Gyanendra, regeringerne i Indien og i de øvrige lande, der er medlemmer af Den Sydasiatiske Sammenslutning af Regionalt Samarbejde (SAARC) samt til FN's flygtningehøjkommissær og generalsekretær.

--------------------------------------------------